钦定古今图书集成/明伦汇编/交谊典/第047卷 > 《余评事惠龙团兽炭香璎凫实且许以百丈山楮衾而未至》姚勉
## 钦定古今图书集成/明伦汇编/交谊典/第047卷 > 《余评事惠龙团兽炭香璎凫实且许以百丈山楮衾而未至》姚勉

青禽衔云落蓬壶，风檐快读光眉须。百朋珍贶罗庭
隅，一一皆可当清娱。建溪龙焙香云腴，香璎巧制来
东吴。鬅鬠兽炭奇形模，辟邪天禄狮熊䝙。王家舄种
君家凫，晴沙暖抱明月珠。雅意下照仙人癯，矮窗醉
兀诗情孤。蒲团松拂烧红炉，蜗庐积冻春潜驱。侍儿
金珞香玉肤，月铛煮雪煎春酥。窗前笑玩娇黄雏，能
言直可贡上都。其波及晋皆君馀，独欠一幅横云铺。
王孙醉拥红氍毹，楮生长揖非吾徒。藤床纸张恰此
须，能供梅花清梦无。